**АҚШ Мемлекеттік департаменті**

**АҚШ Елшілігі, Астана, Қазақстан**

**Қаржыландыру мүмкіндігі туралы хабарлама (ҚМТХ)**

**Бағдарлама кеңсесі:** Қоғамдық дипломатия бөлімі, АҚШ Астана қаласындағы Елшілігі және Алматы қаласындағы Бас консулдығы

**Қаржыландыру мүмкіндігінің атауы:** АҚШ Елшілігінің Демократияны дамыту жөніндегі комиссия аясындағы шағын гранттар бағдарламасы 2023 (SGP)

**Хабарлама түрі:** Грант және/немесе Ынтымақтастық туралы келісім

**Қаржыландыру мүмкіндігінің нөмірі:** DOS-KAZ-AST-AEECA-23-001

**Өтінім қабылдаудың соңғы мерзімі:** 16 сәуір 2023 ж. (Астана қаласының уақыты бойынша сағат 23:59-де)

**CFDA:** 19.900 – Еуропаға, Еуразияға және Орталық Азияға көмек

**БАЙЛАНЫС АҚПАРАТЫ:**

* Шағын гранттар бағдарламасына қатысты сұранымдар мен өтінімдерді жіберу үшін SGP-Kazakhstan@state.gov электронды поштасына хабарласыңыз
* Келісілген жанама шығындар мөлшерлемесі туралы келісімді (NICRA) алу процесі жөнінде Дональд Хантерге HunterDS@state.gov электронды поштасына хабарласыңыз.

Осы Қаржыландыру мүмкіндігі туралы хабарлама бойынша қаржыландыру мүмкіндігіне ие болу үшін ұйымдар [www.SAM.gov](http://www.SAM.gov) сайтында тіркеліп, сол сайт арқылы Нысанға арналған бірегей идентификатор нөмірін (UEI) алуы қажет. Тіркеу процесін өтінім қабылдаудың соңғы күнінен бұрын мүмкіндігінше ертерек бастаңыз. Тіркеуді тексеру және растау процесі бірнеше аптаға созылуы мүмкін. Қосымша ақпарат алу үшін Өтінім беру талаптары жөніндегі D бөлімін қараңыз.

Өтінім беруші мен сұраулардың көптігіне байланысты Қоғамдық дипломатия бөлімі өтінім беру алдында ниет білдіру хаттарын, тұжырымдамалық құжаттарды және кездесулер немесе телефон қоңырауларына сұраныстарды қабылдамайды.

Өтінім құжаттары топтамасының толық қабылданғанын қамтамасыз ету – өтінім берушінің міндеті. Толық емес өтінімдер жарамсыз болып саналады. Өтінім беру процесін өтінім қабылдаудың соңғы күнінен бұрын мүмкіндігінше ертерек бастаңыз. Қажетті қадамдарды орындамаған ұйымдарға ерекше жағдайлар жасалмайды.

 **A. Қаржыландыру мүмкіндігінің сипаттамасы**

**Негізгі мазмұны:**

АҚШ Мемлекеттік департаменті Қазақстандағы АҚШ дипломатиялық миссиясының Қоғамдық дипломатия бөлімі жыл сайынғы Шағын гранттар бағдарламасы арқылы берілетін қаржыландыруға ұсыныстарды қабылдау ашық екенін қуана хабарлайды. Бұл бағдарлама қазақстандық бейкоммерциялық, үкіметтік емес ұйымдар (ҮЕҰ) мен қауымдастықтарға, бейкоммерциялық азаматтық қоғам ұйымдарына (АҚҰ) және жергілікті тәуелсіз БАҚ ұйымдарына шағын гранттар беру арқылы Қазақстандағы демократиялық институттар мен азаматтық қоғамның дамуына қолдау көрсетеді. Елдің түрлі аймақтарындағы тәжірибені қамту үшін үміткерлер Астана немесе Алматы қалаларынан тыс жерде орналасқан басқа ҮЕҰ-мен бірлесіп, ұсыныс беруге шақырылады.

**Алғышарт:**

АҚШ дипломатиялық миссиясының Қоғамдық дипломатия бөлімі қазақстандық азаматтық қоғам мен тәуелсіз БАҚ ұйымдарынан төменде көрсетілген екі бағыттың бірі бойынша грант алу үшін ұсыныстар қабылдауға ашық. Өтінім берушілер өз ұсыныстарын әзірлеу кезінде Қоғамдық дипломатия бөлімінің төмендегі мақсат-міндеттеріне және мақсатты аудиториясына мұқият назар аударуы керек.

**1-ТАҚЫРЫП: Қазақстандық ұйымдардың, ықпал етуші тұлғалар мен қоғамдық пікір көшбасшыларының біріктіруші және ұйымдастырушылық әлеуетін кеңейту және нығайту**

Соңғы мәліметтерге сәйкес қазір Қазақстанда 17,000 үкіметтік емес ұйым (ҮЕҰ) қызмет етеді. Үкіметтік емес ұйымдар, ықпал етушілер, қоғамдық пікір көшбасшылары мен сарапшылар жалғыз өздері әрекет еткен жағдайда олардың қызметінің ықпалы мен ауқымы шектеулі болуы мүмкін. Ұсыныстарды қабылдау туралы бұл хабарлама Қазақстандағы тәуелсіз дауыстар мен қолдаушылардың экожүйесін құру жолында еңбек еткен қазақстандық ұйымдастырушыларға, ықпал етушілерге және пікір көшбасшыларына ұйымдастыру мен біріктіру мүмкіндіктерін кеңейтуге жәрдемдесуді көздейді. Қазақстанның аймақтағы саяси көшбасшы ретіндегі рөлі артып келе жатқан уақытта үкіметтік емес ұйымдар, ықпал етушілер мен пікір көшбасшылары өтінім берген ұйымдарға өз тәжірибесі мен саласы бойынша озық болып, Қазақстанда да, аймақта да жетекші дауысқа айналуларына қолдау көрсететін ұсыныстарды беруге шақырылады. Біріктіру мақсатында ұйымдастырылатын іс-шараларға конференция, дөңгелек үстел мен жүйелі жиындар өткізу, инновациялық онлайн платформа әзірлеу, сарапшылардың тұрақты желісін құру немесе жетістікті өлшей алатын көрсеткіштері бар нәтижелерге қол жеткізетін кез келген тиімді тұжырымдамалар кіреді.

Бағдарламаны әзірлеу барысында ерекше назарда ұстайтын бір жайт - біріктіру әлеуетінің тұрақтылығы мен жалғасуын федералдық қаржыландыру мерзімі аяқталған соң да қамтамасыз ету. Сонымен қатар ұйымдастыру шаралары аймақтағы экологиялық проблемаларды, мәдени және этникалық айырмашылықтарды, татуластыру мен медиация тәртібімен реттеуді қоса алғанда, баршаға ортақ мәселелерді шешу жолындағы ұжымдасып әрекет етуде тиісті тараптарды бірлестіру тұрғысынан да әзірленуі мүмкін. АҚШ дипломатиялық миссиясы Қазақстан мен Орталық Азияның көпұлтты аймақтарындағы мәселерді шешудің ерекше инновациялық жолдарын іздейді.

**Жоба мақсаты:** Азаматтық белсенділікті нығайту және Қазақстан азаматтарының мүмкіндіктерін одан әрі кеңейту мақсатымен қазақстандық үкіметтік емес ұйымдардың, ықпал етушілер мен қоғамдық пікір көшбасшыларының біріктіруші әлеуетін қолдана отырып, мықты демократиялық институттары бар әрі азаматтардың мүдделерін ескеретін неғұрлым берік мемлекеттік басқару жүйесінің қалыптасуына жағдай жасау.

**Жобаның ықтимал мақсатты аудиториясы:** Біріктіруші сарапшы болып табылатын саладағы/мәселедегі/тақырыптағы өзге де сарапшы мамандар, ақырғы бенефициар - барлық азаматтар, оның ішінде әсіресе - көпұлтты аймақтардың тұрғындары.

**Жоба міндеттері (Жобалық ұсыныстар осы міндеттердің бірін немесе бірнешеуін көздеуі мүмкін):**

1. Ресурстармен, тәжірибемен бөлісу мен ортақ алаңдаушылық тудыратын мәселелерді шешу бағытында бірлесіп жұмыс жасау үшін сарапшы мамандар арасында байланыс орнату мен ынтымақтастықты арттыруға жәрдемдесу.
2. Жаңадан пайда болған азаматтық қоғам ұйымдарының байланыс орнатудың инновациялық жолдарын дамыту мен осы жолдардың тұрақтылығын қамтамасыз етудегі ортақ міндеттерді ұжымдасып шешуге жетелейтін ұйымдастырушылық мүмкіндіктерін нығайту.
3. Мемлекеттік басқару жүйесінің ашықтығы мен азаматтардың қажеттіліктері мен сұраныстарын ескеруін арттыру және дауларды медиация арқылы шешуді қоса алғанда, қоғамдық мүдделерді нақты шешімдерді ұсыну негізінде қорғауды ілгерілету мақсатымен жергілікті қоғамдық белсенділердің, сарапшылар мен пікір көшбасшыларының байланыстар орнату мен ортақ мүдде-мақсаты бар қауымдастық қалыптастырудың қажеттілігі мен пайдасы туралы хабардарлығын арттыру.

Мысал ретінде басқа іс-әрекеттермен қатар төмендегі шараларды өткізуге болады:

• Ресурстармен, тәжірибемен алмасуға және ынтымақтастық пен диалогтың одан әрі тұрақты дамуына арналған қолдау кеңістігі мен белсенді хаб ретінде жұмыс жасайтын коммерциялық емес платформаны жобалау және құру.

• Аралас (онлайн/оффлайн) немесе оффлайн форматта бірнеше біріктіру мақсатындағы бастаманы ұйымдастырып, ұйым жүргізіп жатқан диалогты жалғастыру үшін белгілі бір тақырып шеңберінде сарапшылардың басын қосу.

**2-ТАҚЫРЫП: Таза энергия саласындағы мүмкіндіктерді арттыру және экономиканы көміртексіздендіру**

Қазақстан жаһандық климат дағдарысын еңсеруде, оның ішінде Орталық Азия аймағында таза энергетикалық технологияларды кең көлемде қолдануда маңызды рөл атқарады. Таза технологияларды пайдалануды жеделдету жаһандық тұрақтылық үшін қажетті және бұл Қазақстандағы инновациялардың және экономикалық өсудің драйвері болуы мүмкін. АҚШ дипломатиялық миссиясы Қазақстанның таза энергияға көшу жоспарларын және 2030 жылға қарай парниктік газдар шығарындыларын 1990 жылғы деңгейден 15%-ға азайту ниетін, сондай-ақ 2060 жылға қарай көміртегі бейтараптығына жету мақсатын қолдайды.

Бұл қаржыландыру мүмкіндігі экономикалық өсуге жағдай жасап, көміртегі шығарындыларын азайту үшін таза энергияны дамытуды қолдайтын және ілгерілететін жобаларға көмектеседі. АҚШ дипломатиялық миссиясы қолжетімді және сенімді таза энергияға қолжетімділікті ұлғайтатын, аймақтық энергетикалық қауіпсіздікті ілгерілететін және ашық, тиімді және мөлдір энергия нарықтарын құратын жобаларды қолдауға дайын. Білім, ғылым, бизнес және әртүрлі өндіріс саласы мен мемлекеттік мекемелер арасында шығындарды бөлісу немесе басқа формадағы өзара әрекеттесу және ынтымақтасу құпталады және бұл мәселенің неғұрлым тиімді және инновациялық жолмен шешілуіне септігін тигізе алады.

Бұл қаржыландыру мүмкіндігі барлық азаматтарды, оның ішінде ғалымдарды, пікір көшбасшыларын, шенеуніктерді, кәсіпкерлік орта мен өндірістік мекемелерді қатыстырып, елеулі және ұзақ мерзімді нәтижелерге қол жеткізуге, атап айтқанда қоғамдық пікірге оң өзгеріс енгізуге және халықтың таза энергия технологиялары туралы білімі мен хабардарлығын арттыруға бағытталған.

**Жоба мақсаты:** Қоғамның хабардарлығын ұлғайту мен парниктік газдар мен метан шығарындыларын азайтуға бағытталған іс-шаралардың қабылдануын арттыру арқылы Қазақстанның экологиялық таза энергия көздеріне көшуіне қолдау көрсетуді күшейту.

**Жобаның ықтимал мақсатты аудиториясы:**

* Кәсіпкерлер және салалық мамандар.
* Энергетика, тау-кен өнеркәсібі, ауыл шаруашылығы/мал шаруашылығы және қалдықтарды өңдеу салаларының өкілдері; мемлекеттік қызметкерлер.
* Азаматтық қоғам белсенділері мен зерттеушілер.
* Негізгі идеяларды түсіндіріп таратуды ұлғайта алатын БАҚ мамандары мен пікір көшбасшылары.

**Жоба міндеттері (Жобалық ұсыныстар осы міндеттердің бірін немесе бірнешеуін көздеуі мүмкін):**

1. Климат өзгеруінің салдарын жеңілдетудегі таза энергияның рөлі туралы қоғамның түсінігін кеңейту.
2. Энергетика мен қоршаған орта мәселелеріне байланысты практикалық шешімдерді әзірлеу үшін азаматтық қоғам мен Ғылым және жоғары білім министрлігі арасында серіктестік қарым-қатынастар орнату.
3. Мамандарды қайта даярлау мен кәсіби біліктілігін көтеру арқылы энергетика секторы өкілдерінің экологиялық таза және жасыл энергетика саласындағы кәсіпкерлік мүмкіндіктері туралы хабардарлығын арттыру.
4. Жаңадан қадам басқан мамандарға арналған оқу бағдарламалары мен білім алу мүмкіндіктерін жетілдіру арқылы таза энергетика саласына тән дағдылар мен біліктіліктерді дамыту.
5. Таза энергетиканы дамыту жобаларының экологиялық және экономикалық тұрғыдан өміршеңдігі мен табыстылығын көрсету арқылы оларға деген үкімет пен жергілікті мүдделі тараптардың қолдауын арттыру.

**Бұл қаржыландыру аясында төмендегі шаралар рұқсат етілмейді:**

• Америка Құрама Штаттарында және оның басқа аумақтарында өтетін іс-шаралар

• Жеке тұлғаларға берілетін шәкіртақылар

• Әлеуметтік-тұрмыстық мақсаттағы ресми емес саяхат/сапарлар

• Партияның саяси қызметіне қатысты жобалар

• Қайырымдылық шаралары немесе дамыту жұмыстары

• Құрылыс жобалары

• Белгілі бір діни қызметтерді қолдайтын жобалар

• Қаражат жинау науқандары

• Арнайы заңнама немесе бағдарламалар үшін лобби жасау

• Ғылыми зерттеулер немесе сауалнамалар жүргізу

• Коммерциялық жобалар

• Өнер немесе мәдениет саласына қатысты жобалар

• Ұйымның өсуіне немесе институционалдық дамуын қолдауға ғана бағытталған жобалар

• Қолданыстағы жобаларды қайталайтын жобалар; немесе

• Заңсыз әрекеттер.

**B. Федералдық қаржыландыру туралы ақпарат**

**Жобаны іске асыру мерзімі:** 12 айға дейін

**Қаржыландыру көлемі:** $10,000-нан бастап $50,000-ға дейін

**Қаржыландыру түрі:** «Шет елдерге көмек көрсету туралы» заңына сәйкес ШығысЕуропаға, Еуразияға және Орталық Азияға көмек

**Жобаның ықтимал басталу күні:** 1 тамыз 2023 жылы

**Қаржыландыру механизмі/түрі:** Грант, ынтымақтастық туралы келісім. Ынтымақтастық туралы келісімдердің гранттардан айырмашылығы бюро/елшілік қызметкерлері жобаны/бағдарламаны жүзеге асыруға белсендірек қатысады. Ынтымақтастық туралы келісім жасалған жағдайда Қоғамдық дипломатия бөлімінің қызметкерлері қатысушыларды іріктеуге, жарияланатын материалдарды қарап шығуға немесе т.б. жұмыстарға қатысады.

**Жобаны орындау мерзімі**: Ұсынылған жобалар 12 ай немесе одан аз уақыт ішінде аяқталуы тиіс.

Қоғамдық дипломатия бөлімі АҚШ үкіметінің мүддесін, қаржының қолжетімді болуын және грантты бақылау үшін тағайындалған қызметкердің рұқсат беруін ескере отырып, хабарландыруда берілген сомадан аз немесе көп қаражат бөлуге құқылы. **Бұл қаржыландыру мүмкіндігі қаржы бөлінген жағдайда ғана жүзеге асады.**

**C. Қатысушыларға қойылатын шарттар туралы ақпарат**

1. Төмендегі ұйымдар өтінім бере алады:
* Бейкоммерциялық ұйымдар
* Азаматтық қоғам/үкіметтік емес ұйымдар

Бұл хабарландыруға тек қазақстандық ұйымдар өтінім бере алады. 2021 және 2022 жылдары АҚШ Елшілігінің Шағын гранттар бағдарламасы арқылы қаржыландырылған ұйымдар 2023 жылы қатыса алмайды.

1. Ұйымдар өзге ұйымдармен қосалқы мердігерлік шарт жасай алады, бірақ тек бір ғана бейкоммерциялық үкіметтік емес ұйым қаржылай көмектің негізгі алушысы бола алады. Басқа ұйымдармен қосалқы мердігерлік жасасқанда ұсыныста әр ұйымның жауапкершілігі мен міндеттері нақты белгіленуі қажет.
2. Бұл қаржыландыру мүмкіндігі аясында шығындарды бөлісу немесе сәйкестендіру қажет емес.
3. Бұл қаржыландыру мүмкіндігі аясында қаржы берілгенге дейін жұмсалған шығындар өтелмейді.
4. Осы қаржыландыру мүмкіндігіне ие болу үшін барлық ұйымдар [www.SAM.gov](http://www.SAM.gov) сайтында тіркелуі керек және сол сайт арқылы Нысанға арналған бірегей идентификатор нөмірін (UEI) алуы қажет. Қосымша ақпарат алу үшін D бөлімін қараңыз.

**D. Өтінім мен оны тапсыруға қойылатын талаптар туралы ақпарат**

***Төмендегі барлық нұсқауларды мұқият орындаңыз. Осы хабарландырудың талаптарына сәйкес келмейтін өтінімдер қабылданбайды.*** *Өтінім үшін талап етілетін құжаттардың үлгілерін төмендегі сайттардан жүктеп алуға болады: https://kz.usembassy.gov/, grants.gov.*

**Өтінім мазмұны мен нысаны**

Өтінім берушілер қамтамасыз етуі керек:

1. Ұсыныс осы хабарламаның мақсатты аудиториясын қамтып, мақсат-міндеттерін нақты және анық шешеді.
2. Барлық құжаттар ағылшын тілінде болуы қажет.
3. Бюджет пен шығындар АҚШ долларымен есептеліп көрсетілген.
4. Барлық беттер нөмірленген.
5. Барлық құжаттардың форматы - 8 ½″ x 11″өлшемде.
6. Барлық Microsoft Word құжаттары: қаріп түрі - Calibri, 12 өлшемде, жоларалық интервал – біркелкі, барлық жиектері – кем дегенде 1 дюйм.
7. Әртүрлі қажетті нысандардың арнайы белгіленген жерлерінде өтінім берушінің қол таңбасы қойылған.

**Өтінім берудің соңғы күні:** Барлық өтінімдер 2023 жылғы 16 сәуірден кешіктірілмей (Астана уақыты бойынша сағат 23:59-де) қабылдануы тиіс. Бұл мерзім қатаң сақталады және кейінге шегерілмейді. Егер ұйымдар жоғарыда көрсетілген мерзімге дейін үлгермесе, олардың өтінімдері жарамсыз болып саналады және қарастырылмайды.

**Өтінім тапсыру процесі:** Үміткерлер үшін өтінімді берудің екі әдісі бар. Үміткерлер төменде сипатталған А немесе В тәсілін қолдана отырып, өтінім жібере алады.

* Өтінім тапсырудың А тәсілі: Барлық өтінім құжаттарын SGP-Kazakhstan@state.gov электронды поштасына жіберу. Тақырып жолағына Ұйымның атауы жазылуы керек.
* Өтінім тапсырудың В тәсілі: барлық өтінім материалдарын Grants.gov арқылы жіберу. Grants.gov арқылы өтінім білдіргендер үшін өтінімді қалай беру туралы нұсқаулықты [http://www.grants.gov](http://www.grants.gov/) сайтынан алуға болады. Grants.gov туралы сұрақтар бойынша Grants.gov байланыс орталығына 1-800-518-4726 телефон нөміріне қоңырау шалыңыз немесе <https://www.grants.gov/support.html> сайтын қараңыз. SGP-Kazakhstan@state.gov электронды поштасы Grants.gov сайты арқылы өтінім берудің техникалық мәселелері бойынша көмектесе алмайтынына назар аударыңыз.

**Қажетті тіркеулер:**

Өтінім беретін барлық ұйымдар [www.SAM.gov](http://www.SAM.gov) сайтында тіркелуі керек және сол сайт арқылы Нысанға арналған бірегей идентификатор нөмірін (UEI) алуы қажет. Сайтта тіркелу ақысыз. [www.SAM.gov](http://www.SAM.gov) сайтында тіркелу немесе тіркелуді жаңарту процесі 4-8 аптаға созылуы мүмкін. Тіркелуді мүмкіндігінше тезірек бастаңыз.

Қаржыландыруды басқару жүйесінде ([www.SAM.gov](http://www.SAM.gov)) шеттетілген ұйымдар/жеке тұлғалар тізімге енген кез келген өтінім беруші Басқару және бюджет жөніндегі офистің Шеттету және қызметті тоқтату жөніндегі 12549 (3 CFR, 1986 Comp., 189 б.) және 12689 (3 CFR, 1989 Comp., 235 б.) атқарушы бұйрықтарды жүзеге асыратын 2 CFR 180 ережелеріне сәйкес федералдық қаржылай көмек алуға өтінім бере алмайды.

109-282 Мемлекеттік заңына және Қаржылық есептілік және ашықтық туралы федералдық заңға (FFATA) сәйкес Нысанға арналған бірегей идентификатор (UEI) федералдық қаржылай көмектің барлық түрлері үшін міндетті деректердің бірі болып табылады.

SAM.gov – Федералдық үкіметтің FFATA-ның есеп беру талаптарына сәйкес келетін негізгі дерекқоры. Басқару және бюджет жөніндегі офис SAM.gov сайтын барлық федералдық қаржылық көмек туралы деректерді біріктіретін орталық репозиторий ретінде белгілеп, бұл сайттың жалпыға бірдей қолжетімділігін және өтінім беруші мен алушыға ыңғайлы болуын қамтамасыз етті. Заңға сәйкес SAM.gov сайтында тіркелу міндетті болып табылады.

2022 жылғы сәуір айынан бастап ұйым [www.SAM.gov](http://www.SAM.gov) сайтында тіркелгенде немесе тіркелуін ұзартқанда оған Нысанға арналған бірегей идентификатор (UEI) нөмірі тағайындалады. SAM.gov сайтына кіру үшін ұйымның Login.gov сайтында аккаунты болуы қажет. Ұйым бұл аккаунтты <https://login.gov/> сайтында ала алады.

Егер бір ұйым өзге нысандармен қосалқы мердігерлік немесе қосалқы қаржыландыру туралы шарт жасасуды жоспарласа, қосалқы нысандар да Нысанға арналған бірегей идентификатор (UEI) нөмірін алуы тиіс. Бұл нысандар Нысанға арналған бірегей идентификатор (UEI) нөмірін SAM.gov сайтында тіркеліп алады.

Егер ұйым өтінімді жібермес бұрын SAM.gov сайтында тіркелмеген болса, оның өтінімі жарамсыз деп есептелуі мүмкін.

**Басқа талаптар:**

Үміткерлер Америка Құрама Штаттары мен Қазақстанда барлық қажетті тіркеулер мен құқықтарды алуы керек. Америка Құрама Штаттары мен Қазақстанда зияткерлік меншікке қатысты қойылатын барлық талаптар мен құқықтар толығымен орындалуы тиіс.

Кез келген қосалқы көмек алушы ұйым да жоғарыда сипатталған АҚШ пен Қазақстанның барлық талаптарына сай болуы керек.

1. **ТЕХНИКАЛЫҚ ТАЛАПТАР:**

**1-бөлім. Міндетті өтінім нысандары**

* SF-424 (Федералдық көмекке өтінім  – ұйымдар үшін) (1 қосымша)
* SF-424A (Құрылыспен айналыспайтын бағдарламалардың бюджеті туралы ақпарат) (2 қосымша)

Барлық өтінімдерде SF-424 - федералдық көмекке өтінім және SF-424A - құрылысқа қатысты емес бюджет туралы ақпарат құжаттары болуы шарт. Бұл құжаттарды және оларды толтыру нұсқауларын “SF-424 Family” айдары бойынша <http://www.grants.gov/web/grants/forms.html> сайтынан алуға болады.

1. Өтінім беру кезінде талап етілмейтін/сұралмайтын, бірақ өтінімдерді қарау процесі кезінде өтініміңіздің келесі кезеңге өтуі мақұлданған жағдайда сұралуы мүмкін құжаттар:

а. Ұйымға не бағдарламаға соңғы екі жылда жасалған аудиттің көшірмесі.

б. Қызметкерлер құрамы, қаржылық есеп немесе сатып алу ережелерінің көшірмесі.

в. Мемлекеттік департаментке ұйымыңыздың федералдық грантты шет елде іске асыру мүмкіндігін анықтауға көмектесе алатын ұйым жарғысы, құжаттамасы немесе басқа тиісті ақпараттың көшірмесі.

г. Тауарлар мен қызметтерді сатып алу, қызметкерлерді жалдау, жұмысқа келу мен кетуді қадағалау, грантқа байланысты жол жүру үшін төлеу мен жобаға қатысты іс-шараларды орындау үшін қажет болуы мүмкін басқа қаржылық операцияларды анықтау мақсатымен ұйым қолданатын қаржылық бақылау тәсілдер және стандартты операциялық рәсімдер жөнінде ақпарат.

1. Елшілік ұсынысқа қатысты кез келген бағдарламалық және/немесе қаржылық ақпаратты қосымша сұрай алады.

**2-бөлім — Ұйым туралы ақпарат**

1. **Өтінім берушінің ұйымы туралы ақпарат:** Өтінім берушілер ұсынылған нысанды толтырып, тапсыра алады (3 қосымша). Ақпаратты тек осы нысанды қолданып тапсыру талап етілмейді, өтінім беруші бұл нысанда сұралған ақпаратты өзі таңдаған пішімде де бере алады. Нысанда өтінім берушінің қолы қойылуы керек.
2. **Тіркеу туралы куәлік:** Ұйымдар тиісті мемлекеттік мекемеден тіркеуден өткені туралы куәліктің көшірмесін ұсынуы қажет.

**3-бөлім — Ұсынысқа қойылатын техникалық талаптар**

Өтінім берушілер өздері таңдаған пішімде немесе берілген ұсыныс үлгісін пайдалана отырып (4 қосымша), баяндама түріндегі толық ұсынысын тапсыруы керек. Ұсыныс он екі (12) беттен аспауы тиіс. Мықты ұсыныс қалай жасалатыны туралы G бөліміндегі бағалау критерийлерінен білуге болады. Барлық ұсыныстарда болуы қажет ақпарат:

* Ұйым туралы ақпарат және оның әлеуеті
* Жобаның негіздемесі, өміршеңдігі және ықпалы
* Жобаның мақсаттары, аудиториясы, міндеттері, әрекеттері мен нәтижелері
* Іске асыру мерзімі
* Мониторинг және бағалау (төмендегі ақпаратты қараңыз).

**Мониторинг және бағалау**

**Орындалуды бақылау жоспары (ОБЖ):** Берілген ОБЖ үлгісін (5 қосымша) пайдалана отырып, өтінім беруші берілген қаржылай көмек аясындағы іс-әрекеттерін қалай бақылайтыны және бағалайтыны туралы және жобаның орындалуын қадағалайтын деректерді қалай жинайтыны туралы сипаттап береді. Өтінім беруші жоба әрекеттері жоспарланған нәтижелерге қалай жеткізетіні туралы көрсету үшін «Егер-Онда» мәлімдемесін де ұсынуы керек. Сонымен бірге өтінім беруші қысқаша кестені өзі ұсынған іс-шаралармен және таңдаған көрсеткіштермен толтыруы керек. Стандартты көрсеткіштер парағындағы (6 қосымша) ұсынылған көрсеткіштерді таңдаған тақырыбыңыз бойынша қолдануға болады.

**4-бөлім — Бюджет**

**A. Бюджет және бюджет деректері:** Өтінім берушілер егжей-тегжейлі деректері бар бюджетті және бюджеттің баяндама түріндегі негіздемесін ұсынуы керек. Өтінім берушілерге қаржыландыру мүмкіндігінің қосымшасында берілген үлгіні пайдалану ұсынылады, алайда тек бұл үлгіні пайдалану талап етілмейді (7 қосымша). Шығындар әр бап бойынша барынша егжей-тегжейлі тізімделуі керек. Қызметкерлердің жалақысы әрбір қызметкердің грантқа қатысты іс-шараларға бөлетін уақытының пайызын көрсететін күш-жігер деңгейі мен жалақы мөлшерлемесін қамтуы керек. Ұйымыңыз жанама шығындар мөлшерлемесін алатын болса, оны өзгертілген жалпы тікелей шығындар жөніндегі нормаға сәйкес қолдануыңыз керек, 2CFR §200.68 ережесін қараңыз. Берілген форматқа сәйкес келмейтін бюджет қарастырылмайды. **Бюджет АҚШ долларымен есептеліп ұсынылады** және грант бөлу туралы түпкілікті келісім де АҚШ долларымен есептеліп жасалады.

1. Қысқаша ақпараттық басылымдарды, оқу құралдарын және көпшілікке арналған ақпараттық материалдарды басып шығару рұқсат етіледі. Басып шығарылған барлық материалдар жоба іс-шараларымен нақты байланысты болып, мақсатты аудиторияны сипаттап, материалдың мазмұны туралы түсінік беріп, материалдар қалай таратылатыны мен оған кім жауапты екенін анықтап көрсетуі керек.
2. Жалақы (соның ішінде табыс салығы және әлеуметтік аударымдар), құрал-жабдықтар және басқа да әкімшілік шығыстар жобаның нақты қызметіне қатысты болған кезде ғана рұқсат етіледі. Жалақы немесе гонорар жалақы мөлшерлемесіне және бағдарламаға байланысты іс-шараларға жұмсалған уақыттың пайызына сәйкес есептеліп жазылуы керек. Жергілікті қызметкерлер үшін еңбекақы төлеуге рұқсат етілгенімен, шетелдік сарапшылар үшін гонорарларды төлеу мен оларға қатысты басқа да шығыстар бөлек тәртіппен қаралатын болады. Демократиялық комиссия үміткерлерді жергілікті және аймақтық сарапшыларды жобаға қатыстыруға шақырады.
3. Демократиялық комиссияның грант қаражатына сатып алынған құрал-жабдықты тек жергілікті жерден сатып алуға болады. Компьютерлік жабдықты сатып алу туралы өтінімде пираттық емес, түпнұсқалық бағдарламалық жасақтаманы сатып алу қамтылуы тиіс.
4. Грант қаражатына сатып алынған кез келген құрал-жабдық үкіметтік емес ұйымға қарызға беріледі және кемінде үш жыл бойы АҚШ елшілігінің меншігі болып қалады. Бұл жабдықтың жеке мақсатта пайдаланылмауына және ҮЕҰ қызметін тоқтатқан жағдайда жабдықтың АҚШ елшілігіне қайтарылуына кепілдік береді. Жоба аяқталған кезде немесе үш жылдан соң Демократиялық комиссия 1) жабдықты қарызға беру ұзартылатыны, 2) жабдықтың ҮЕҰ-ға біржола берілетіні немесе 3) жабдықтың АҚШ елшілігіне қайтарылатыны туралы шешім шығару үшін ҮЕҰ жұмысын қарайды.
5. Кофе-брейктер мен жұмыс күнгі түскі астар жеке тәртіппен қарастырылады және олардың негіздемесі айқын болуы керек әрі оларға ең көп дегенде жалпы қаржыландыру сомасының 10%-ы ғана жұмсалады. Бұған грантпен байланысты іс-шаралар іске асыру барысында жеке тұлғаларға берілетін тәуліктік төлемдерге байланысты шығыстар да кіреді.
6. Қонақ үйде тұру шығындары жобалық шараларға байланысты тамақтану шығындарынан бөлек көрсетілуі керек.
7. Демократиялық комиссияның қаражаты Америка Құрама Штаттарына сапарды төлеу үшін немесе жол жүруге берілетін грант ретінде жұмсалмауы қажет. Аймақтық сапарды қамтитын жобалар жеке тәртіппен қарастырылады және сапар неліктен жобаның ажырамас бөлігі екенін көрсететін нақты негіздемесі болуы керек.
8. Алкоголь мен ойын-сауық шығындары рұқсат етілмейтін шығындар болып есептеледі.

**Аудитке қойылатын талаптар:** <https://www.state.gov/m/a/ope/index.htm> сайтында орналасқан Стандартты ережелер мен шарттарда және 2CFR200 ережесінің аудит талаптары жөніндегі F бөлімінде Мемлекеттік департаменттің қаржылай көмекке қойылатын аудит талаптары туралы ақпарат таба аласыз. Аудит жүргізу қажет болған жағдайда оған кететін шығынды қаржылай көмектің рұқсат етілген тікелей шығыны ретінде өтеуге болады НЕМЕСЕ қаржылай көмектің егжей-тегжейлі бюджетіндегі ұйымның бекітілген жанама шығындарына қосуға болады.

**5-бөлім— Міндетті қосымша құжаттар**

**A. Негізгі қызметкерлер:** Негізгі қызметкерлердің, мысалы: жоба басшысы мен қаржы маманы, сондай-ақ кез келген спикер немесе оқытушы-нұсқаушылардың (егер бар болса) көлемі бір беттен аспайтын түйіндемелерін тапсыру қажет. Егер аталған лауазымды иеленетін тұлға анықталмаса, өтінім беруші түйіндеменің орнына осы қызметке қажетті біліктілік пен дағдыларды анықтайтын бір беттік лауазым сипаттамасын ұсына алады.

**B. Жоба серіктестерінің қолдау хаттары (бар болған жағдайда):** Өтінімге қосалқы көмек алушылар немесе басқа серіктестер үшін қолдау көрсету туралы хаттарды қоса беру керек. Хаттар жасалатын қарым-қатынастың түрін (ресми немесе бейресми), ұсынылған жобалық іс-шараларға қатысты әрбір серіктестің рөлі мен жауапкершілігін және серіктестіктен күтілетін нәтижені анықтауы тиіс. Әр хаттың көлемі бір беттен аспауы керек.

С. Егер сіздің ұйымыңызда жанама шығындар мөлшерлемесі бойынша келісілген уағдаластық (NICRA) болса және бюджетте осы уағдаластыққа сәйкес келетін шығындар қарастырылса, соңғы уағдаластығыңыздың көшірмесін өтінім құжаттарына қосыңыз.

**F. Қарап шығу және таңдау процесі**

**1. Құжаттардың қабылданғанын растау.** Өтінім берушілер ұсыныстардың қабылданғаны туралы хабарлама алады.

**2. Қарастыру.** Барлық жіберілген құжаттардың техникалық талаптарға сәйкестілігі тексеріледі. Егер өтінімде жоғарыдағы D бөлімінде көрсетілген міндетті нысанның/құжаттың бірі жоқ болса, ол өтінім жарамсыз болып саналады және гранттарды қарау комитетінде қаралмайды. Өтінімдердің техникалық талаптарға сәйкес келуін тексеретін топ лайықты деп тапқан ұсыныстарды ҚМТХ-да көрсетілген критерийлерге сүйене отырып қарайды.

**3. Тексеру өткен соң түсетін хабарлама.** Өтінім берушілер әдетте ҚМТХ мерзімі аяқталғаннан кейін 90 күн ішінде қарау комиссиясының нәтижелері туралы хабардар етіледі.

**G. Өтінімдерді бағалау критерийлері**

**Критерийлер:** Осы хабарлама аясында жіберілген әрбір өтінім төменде көрсетілген критерийлер негізінде бағаланады және іріктеледі. Критерийлер ұсынылған жобаның сапасын бағалауға және оның табысты болу ықтималдығын анықтауға арналған.

**Жоба жоспарының сапасы мен іске асырылу мүмкіндігі – 25 ұпай:** Жобаның жоспары жаңашыл идеяларды қамтып, іс-шаралардың қалай жүзеге асырылатыны туралы жеткілікті ақпарат беріп, жақсы әзірленген болуы тиіс. Ұсыныстардың өзіндік ерекшелігі және нақты, қол жеткізуге болатын мақсаттары болуы керек. Ұсынысты іске асыру мерзімі қисынды болуы тиіс. Жоба мазмұны тақырыпқа сәйкес келіп, нақты анықталуы керек . Сонымен қатар ұсыныстар жоба алуан түрлілік, теңдік, инклюзия және қолжетімділік қағидаттарын қалай қолдайтынын және халықтың аз қамтылған топтарын жобаны басқаруға, әзірлеуге және іске асыруға қалай тартатынын көрсетуі керек.

**Ұйымдастырушылық әлеуеті және бұрынғы гранттар бойынша тәжірибесі – 25 ұпай:**

* Жоба ұсынысы ұйымның жобаны жүзеге асыру үшін жеткілікті тәжірибесі, қабілеті және адам ресурстары бар екенін көрсетеді.
* Ұйым жоба қарастыратын негізгі мәселені нақты түсінетінін көрсетеді.
* Ұйым өз жұмысын нәтижелі жоспарлап, қаржысын жауапкершілікпен басқара алатынын көрсетеді. Бұған қаржыны басқару жүйесі мен банк шоты кіреді.
* Грант қаражатын бұрын алған үміткерлер қолданыстағы ережелер мен нормаларға сәйкес келеді.
* Серіктестер сипатталған жағдайда, өтінім беруші әрбір серіктестің тиісті рөлін егжей-тегжейлі түсіндіреді және жобаға және қаржылық басқаруға жауапты тұлғалардың түйіндемелерін (CV) ұсынады. Ұсынылған қызметкерлер құрамы, ұйымның ресурстары және серіктестері бір-біріне сәйкес және лайықты келеді.

**Жобаны жоспарлау/Мақсаттарға қол жеткізу мүмкіндігі – 15 ұпай**: Жобаның жоспары іс-шаралардың қалай жүзеге асырылатыны туралы жеткілікті мәлімет беріп, жақсы әзірленген. Ұсыныс мақсатты аудиторияны, қатысушыларды іріктеу жолдарын және қай географиялық аймақтарда жүзеге асырылатынын көрсетеді. Ұсыныста нақты, қол жеткізуге болатын мақсаттар белгіленген. Ұсыныс қисынды мерзім ішінде іске асады. Жоба мазмұны тақырыпқа сәйкес келіп, нақты анықталған болуы керек.

**Бюджет – 10 ұпай:** Бюджет және баяндама түріндегі негіздемесі жеткілікті мәліметтерді қамтиды. Бюджет ұйым шамамен алғандағы сметаларды ұсынудың орнына жобаға байланысты шығындарды дәл есептеуге уақыт бөлгенін көрсетеді. Ұсынылған іс-шараларға және күтілетін нәтижелерге қатысты шығындар ақылға қонымды. Нәтижелер мен ұсынылған қорытындылар жобаның жалпы шығындарын ақтайды. Бюджет баптары қисынды әрі рұқсат етілген және оларды үлестіруге болады.

**Мониторинг және бағалау – 15 ұпай:** Жұмыстың нәтижелілігін бақылау және бағалау жоспарының (PMP) ұсынылған жобасы толық және мұқият жазылған. Бұған жобаға байланысты ұсынылатын іс-шаралар тізімі, тиісті іске асыру межелері, нәтиже мен қорытынды көрсеткіштері, деректерді жинау әдістерінің сипаттамасы және осындай ақпаратты жинау мерзімі кіреді. Өтінім беруші жобаның табыстылығын негізгі көрсеткіштерге сәйкес өлшей алатынын көрсетіп, ұсыныстағы мақсаттарға жетудегі прогресті айқындайтын межелерді белгіледі. Ұсыныста берілген өзгерістер теориясы жоба қойылған мәселені қалай шешетіні туралы нақты түсіндіреді. Бұған қоса жоба аясында қатысушыларды немесе бенефициарларды іріктеу талап етілген жағдайда ұсыныста іріктеудің әділ түрде жүргізілу жолдары берілуі тиіс. Ұсынылған үлгі (5 қосымша) пайдаланылған жағдайда осы талаптар толық орындалады. Қаржыландырылған жобалардың жоспарлары келіссөз жүргізілетін кезеңде бекітіледі, ал мониторингке байланысты жоспарлар жобаның бүкіл әрекет ету кезеңі ішінде дүркін-дүркін жаңартылып тұруы мүмкін. Ұйым нақты сандық және сапалық бағалау құралдарын пайдалана отырып, жобаны іске асыру барысында өзінің нәтижелілігін қалай бағалайтынын және өлшейтінін анық тұжырымдаған.

**Жобаның болашақтағы тұрақтылығы – 10 ұпай:** Жоба ұсынысы жобаның грант аясындағы қызметі аяқталғаннан кейін тұрақтылықты барынша сақтау немесе жоба мақсаттарын одан әрі дамытуды қамтамасыз ету үшін қолданылатын тәсілдемені анық сипаттайды.

**H. Федералдық қаржыландыруды тағайындау туралы ақпарат**

Грант жөніндегі қызметкер грант немесе ынтымақтастық туралы келісім түріндегі қаржыландыруға байланысты құжаттарды әзірлейді, қол қояды, қаражаттың берілуін ұйымдастырады және басқарады. Қаржылай көмек беру туралы келісім уәкілдік беретін құжат болып табылады және көмек алушының танысып, қол қоюы үшін электронды поштасына жолданады. Алушы Грант жөніндегі қызметкер қол қойған грант беру туралы құжатындағы жобаның басталу күнінен бастап жобаға қатысты шығындарды өтей алады.

Ұсыныс қаржыландыру үшін таңдалса да, Мемлекеттік департамент болашақта қандай да бір қосымша қаржыландыруды қамтамасыз етуге міндетті емес. Қаржыландыру сомасын ұлғайту немесе орындау мерзімін ұзарту үшін грантты жаңарту Мемлекеттік департаменттің шешімімен рұқсат етіледі.

Федералдық үкімет хабарламаның негізінде қандай да бір федералды қаржылай көмек беруге міндетті емес. Бұл ҚМТХ-ны жариялау АҚШ үкіметін қаржылай көмекті беруге міндеттемейді, сондай-ақ ол АҚШ үкіметін ұсыныстарды дайындау және жіберу кезінде жұмсалған шығындарды өтеуге де міндетті етпейді. Сонымен қатар АҚШ үкіметі алынған ұсыныстардың барлығын немесе кез келгенін қабылдамауға құқылы. Бұған қоса АҚШ үкіметі қаржыландыру сомасының шегінен асатын қаржылай көмекті беруге құқылы.

**Әкімшілік және ұлттық саясат талаптары**

Шарттар мен ережелер: Өтінімді жібермес бұрын үміткерлер осы қаржылай көмекке қатысты қолданылатын барлық шарттар мен ережелерді және талап етілетін сертификаттау нормаларын қарап шығып, оларды орындай алатындығына көз жеткізулері керек.

Оларға кіретіндер:

* [2 CFR 25 - UNIVERSAL IDENTIFIER AND SYSTEM FOR AWARD MANAGEMENT](https://www.ecfr.gov/cgi-bin/text-idx?SID=81a5f41de81c46a9844617d93a9db081&mc=true&node=pt2.1.25&rgn=div5)
* [2 CFR 170 - REPORTING SUBAWARD AND EXECUTIVE COMPENSATION INFORMATION](https://www.ecfr.gov/cgi-bin/text-idx?SID=81a5f41de81c46a9844617d93a9db081&mc=true&node=pt2.1.170&rgn=div5)
* [2 CFR 175 - AWARD TERM FOR TRAFFICKING IN PERSONS](https://www.ecfr.gov/cgi-bin/text-idx?SID=81a5f41de81c46a9844617d93a9db081&mc=true&node=pt2.1.175&rgn=div5)
* [2 CFR 182 - GOVERNMENTWIDE REQUIREMENTS FOR DRUG-FREE WORKPLACE (FINANCIAL ASSISTANCE)](https://www.ecfr.gov/cgi-bin/text-idx?SID=81a5f41de81c46a9844617d93a9db081&mc=true&node=pt2.1.182&rgn=div5)
* [2 CFR 183 - NEVER CONTRACT WITH THE ENEMY](https://www.ecfr.gov/cgi-bin/text-idx?SID=81a5f41de81c46a9844617d93a9db081&mc=true&node=pt2.1.183&rgn=div5)
* [2 CFR 600 – DEPARTMENT OF STATE REQUIREMENTS](https://www.ecfr.gov/cgi-bin/text-idx?SID=81a5f41de81c46a9844617d93a9db081&mc=true&tpl=/ecfrbrowse/Title02/2chapterVI.tpl)
* [U.S. DEPARTMENT OF STATE STANDARD TERMS AND CONDITIONS](https://www.state.gov/about-us-office-of-the-procurement-executive/)

Басқару және бюджет офисінің 2 CFR ережесінің 200 бөліміндегі нұсқауларға, барлық қолданыстағы федералдық заңдарға және тиісті атқарушы бұйрықтарға сәйкес Мемлекеттік департамент төмендегі шарттарды ескеріп, осы хабарламаға аясында белгілі бір бағдарламаларды қаржыландыру бойынша келіп түскен өтінімдерді қарайды және шешім шығарады:

2020 жылғы 13 тамыздағы 85 FR 49506 Федералдық заңдар тізілімінде жаңартылған Федералдық ережелер кодексінің (2 CFR) 2 тарауындағы Гранттар мен келісімдер бойынша нұсқаулық, атап айтқанда:

* Федералдық қаржыландыру көмегін алуға өтінімдерді бағалауды әділ өткізе отырып, жоба мақсаттарына негізделген нәтижелерге қол жеткізуде табысты болуға мүмкіндігі көбірек алушыларды таңдау (2 CFR ережесінің 200.205 бөлімі).
* 2019 жылғы Ұлттық қорғаныс саласындағы өкілеттіктер туралы заңның 889-бөліміне сәйкес кейбір телекоммуникация және бейнебақылау қызметтерін немесе жабдықтарын сатып алуға тыйым салу (115—232 мемлекеттік заңы) (2 CFR ережесінің 200.216 бөлімі).
* Сөз бостандығы мен діни еркіндікті ілгерілету (13798 атқарушы бұйрығы) және Колледждер мен университеттердегі еркін сұрауды, ашықтықты және есептілікті жақсарту (13864 атқарушы бұйрығы) жөніндегі заңдарға сәйкес сөз бостандығы мен діни бостандықты ілгерілету (§§ 200.300, 200.303, 200.339, және 200.341 бөлімдері).
* Заңмен рұқсат етілген дәрежеде Америка Құрама Штаттарында өндірілген тауарларды, өнімдерді және материалдарды барынша пайдалануға артықшылық беру (2 CFR ережесінің 200.322 бөлімі) және
* Егер гранттық қаржыландыру бұдан былай бағдарлама мақсаттарына немесе агенттік басымдықтарына сәйкес келмейтін болса, келісімдерді толығымен немесе заңмен рұқсат етілген ең жоғары дәрежеде ішінара бұзу (2 CFR ережесінің 200.340 бөлігі).

**АҚШ мемлекеттік департаментінің Оңтүстік және Орталық Азия істері жөніндегі бюросы** жеке тұлғалар мен топтардың қатысуына діні, жынысы, шектеулі мүмкіндіктері, этникалық тегі немесе жыныстық бағдары мен гендерлік сәйкестігінен болатын тосқауыл мен кедергілерді жоятын инклюзивті және интеграцияланған жобаларға басымдық береді. Нәсілдік тең құқықтық пен халықтың аз қамтылған топтарын ілгерілету туралы атқарушы бұйрыққа сәйкес ұсыныстар жоба нәсілге, этникалық текке, дінге, табыс көлеміне, географиялық орналасуға, гендерлік сәйкестікке, жыныстық бағдарға және/немесе шектеулі мүмкіндіктерге байланысты алуан түрлілік, теңдік, инклюзия және қолжетімділік қағидаттарын қалай ілгерілететінін көрсетуі керек.

Ұсыныстар нәсілдік теңдік және/немесе аз қамтылған топтардың жағдайына қатысты мәселелерді шешу жобаның мақсаттары мен міндеттерін, сондай-ақ қатысушылардың тәжірибесін қалай дамытатынын көрсетуі керек.

Аз қамтылған топтарды қолдау осы қаржыландыру мүмкіндігі аясындағы іріктеудің бір критерийі болып табылады. Сондықтан ұсыныстар жоба теңдікті қалай қолдайтынын және ілгерілететінін және аз қамтылған топтардың өкілдерін жобаны басқаруға, әзірлеуге және іске асыруға қалай тартатынын нақты көрсетуі қажет.

***Анықтамалар***

*Алуан түрлілік*:

«Алуан түрлілік» термині көптеген қауымдастықтар, сәйкестіктер, нәсілдер, ұлттар, орталар, қабілеттер, мәдениеттер мен қауымдастықтың наным-сенімдерін қатыстыру мен қосу тәжірибесін білдіреді.

*Теңдік:*

«Теңдік» термині барлық адамдармен, соның ішінде этникалық азшылықтар және байырғы халықтар, діни азшылықтардың өкілдері, лесбияндар, гейлер, бисексуалдар мен трансгендерлер және квир (LGBTQ+) адамдар, мүмкіндігі шектеулі адамдар, ауыл тұрғындары және созылмалы кедейшіліктен немесе теңсіздіктен қандай да басқа жолмен зардап шеккендер секілді әділетті қатынас жасаудан мақұрым қалдырылған халықтың аз қамтылған топтарымен тұрақты әрі жүйелі түрде әділ, заңға сәйкес және алаламайтын қарым-қатынас жасауды білдіреді.

*Инклюзия*:

«*Инклюзия*» термині барлық адамдардың таланттары мен дағдыларын шығу тегіне қарамай тануды, бағалауды және пайдалануды білдіреді.

*Қолжетімділік*:

«Қолжетімділік» термині объектілерді, ақпараттық-коммуникациялық технологияларды, жобалар мен қызметтерді барлық адамдар, соның ішінде мүмкіндігі шектеулі адамдар толыққанды және өз бетімен пайдалана алатындай етіп жобалауды, салуды, әзірлеуді және күтіп ұстауды білдіреді.

*Халықтың аз қамтылған топтары:*

«Халықтың аз қамтылған топтары» термині алдыңғы «Теңдік» тізімінде көрсетілгендей, экономикалық, әлеуметтік және қоғамдық өмірге толық құқықты қатысу мүмкіндігінен жүйелі түрде шеттетілген белгілі бір ортақ сипаты бар адамдардан құралған топтар мен бір географиялық аймақтың тұрғындарынан тұратын топтарды білдіреді.

**Есеп беру**

Жобаны жүзеге асырудың бүкіл кезеңінде алушылар жоба барысы туралы есепті және қаржылық есепті әр тоқсан сайын тапсыруы қажет. Жоба барысы туралы тоқсандық есепте жұмыстың нәтижелілігін бақылау және бағалау жоспарының (PMP) жаңартылған деректер бар көшірмесі болуы керек. Тоқсан сайын жасалатын жоба барысы туралы есепті және қаржылық есепті есеп беру кезеңінен кейін 30 күн ішінде тапсыру қажет. Қорытынды бағдарламалық және қаржылық есептер жобаның мерзімі аяқталғаннан кейін 120 күннен ішінде тапсырылады.

Барлық есептер электронды түрде тапсырылады.

Тәуекел дәрежесі жоғары деп есептелетін көмек алушылардан олардың жоғары тәуекел дәрежесі жойылмайынша кең көлемді есептер жасау және жиірек есеп беру талап етілуі мүмкін. Сонымен бірге көмек алушы SF428 нысанын қолдана отырып, АҚШ үкіметі берген барлық жабдықтың түгендеуін жыл сайын Елшілікке тапсыруы керек.

**I. Басқа ақпарат**

**Бюджетті негіздеу бойынша нұсқаулықтар**

Қызметкерлер мен қосымша жәрдемақылар: Жобада өтінім берушімен тікелей жұмыс істейтін уақытша немесе тұрақты қызметкерлердің жалақысын, өтемақысын және жәрдемақыларын және олардың жобаға жұмсайтын уақытының пайызын сипаттаңыз.

Жол жүру: Осы жоба, жоба қызметкерлері, кеңесшілері немесе спикерлері және қатысушылары/бенефициарлары үшін жол жүруге және сапар барысында әр тәулікке кететін шығындарды есептеңіз. Егер жоба халықаралық сапарды қамтыса, сол сапардың қысқаша негіздемесін қосыңыз.

Құрал-жабдық: Жоба үшін қажет болып, пайдалану мерзімі бір жылдан асатын (немесе жоба мерзімінен ұзақ) әрі бір бірлігі кемінде 5.000 АҚШ доллары тұратын кез келген құрал-жабдықты, жиһазды немесе басқа жеке мүлікті сипаттаңыз.

Қажетті заттар мен керек-жарақтар: Жобаға қажетті барлық заттар мен материалдарды, соның ішінде кез келген компьютерлік құрылғыларды тізіп, сипаттаңыз. Егер бір заттың құны 5.000 АҚШ долларынан асса, оны бюджеттің «Құрал-жабдық» санатына енгізіңіз.

Келісім-шарттар: Өтінім беруші жеткізушімен немесе мердігермен келісім-шарт жасасу арқылы алуды жоспарлап отырған тауарлар мен қызметтерді сипаттаңыз. Сондай-ақ жоба қызметін жүзеге асыруға көмектесетін коммерциялық емес серіктестерге берілетін кез келген қосалқы қаржыландыруды сипаттаңыз.

Басқа тікелей шығындар: Жобамен тікелей байланысты бірақ басқа санаттарға сәйкес келмейтін өзге шығындарды сипаттаңыз. Мысалы, заттар мен құрал-жабдықты тасымалдау шығындары немесе жоба барысында қолданылатын салықтар. Барлық «Басқа» немесе «Әртүрлі» шығындар тізімделіп, түсіндірілуі керек.

Жанама шығындар: Бұл ұйымның жұмысын қамтамасыз етуге қажетті үстеме шығындар секілді жоба іс-шаралары мен әрекеттеріне тікелей қатысы жоқ шығындар. Егер сіздің ұйымыңызда жанама шығындар мөлшерлемесі бойынша келісілген уағдаластық (NICRA) болса және бюджетте осы уағдаластыққа сәйкес келетін шығындар қарастырылса, соңғы уағдаластығыңыздың көшірмесін өтінім құжаттарына қосыңыз. Жанама шығындар мөлшерлемесі бойынша келісілген уағдаластығы (NICRA) жоқ ұйымдар 2 CFR ережесінің 200.68 бөліміне сәйкес өзгертілген жалпы тікелей шығындардың 10%-ы мөлшерінде жанама шығындарды сұрай алады.

«Шығындарды бөлісу» АҚШ Елшілігінен өзге ұйымның немесе ұйымдардың жарналарын білдіреді. Оған сондай-ақ еріктілердің уақыты және ақысыз берілген нысандар/орындар тәрізді заттай жарналар кіреді.

Алкогольді ішімдіктер:Грант қаражатын алкогольдік ішімдіктер үшін жұмсауға болмайтынын ескеріңіз.

**Брендингке қойылатын талаптар**

Грант қаражатын алудың шарты ретінде грантқа сәйкес дайындалған барлық материалдар, соның ішінде оқу материалдары, алушыларға арналған материалдар немесе келісім шеңберінде ұйымдастырылатын бағдарлама, іс-шара, жоба немесе басқа да іс-әрекет туралы шетелдік аудиторияға ақпарат беруге немесе таратуға арналған материалдарды қоса алғанда, іс-шараларға шақыру хаттар, баспасөз материалдары, декорациялар, подиум белгілері және басқа материалдар өлшемі мен көрнекілігі кез келген басқа логотипке немесе бренд белгісіне тең (немесе одан үлкен) болатындай етіп, стандартты төртбұрышты АҚШ жалауымен тиісті түрде белгіленуі керек. Ескертпе: Белгілі бір ерекше жағдайларда брендинг талаптарынан босатылуға рұқсат беріледі. Өтінім берушіге жобасы қаржыландыру үшін таңдалғаны туралы хабарланса, Грант жөніндегі қызметкер өтінім берушімен келісе отырып, ерекше жағдайдың бар-жоғын анықтайды.

**Авторлық құқықтар және меншікті ақпарат**

Өтініміңіздегі қандай да бір ақпарат меншікті болған жағдайда тиісті беттердің төменгі деректеме бөлігінде ақпараттың құпия - меншікті екенін ескертіп жазыңыз. Сонымен қатар өтінім берушілер өтінімнің, бағдарламаның, тұжырымдаманың және т.б. қай бөліктері авторлық құқық(тар), сауда белгісі(лер) немесе кез келген басқа зияткерлік меншік құқықтарымен қамтылғанын атап өтуі және осы авторлық құқықтарды қолдау үшін тиісті құжаттаманың көшірмелерін ұсынуы керек.